tartuNLP/wikipedia-smugri-20251201 huggingface dataset:
Pekka Joutsi

Pekka Kalervo Joutsi (s. 1. marraskuuta 1949 Pori) on suomalainen ristikonlaatija.
Joutsin ensimmäinen lehteen hyväksytty ristikko julkaistiin Suuri Ristikko Kilpa -lehden numerossa 5/1965. Hän on toiminut ammattimaisena ristikonlaatijana yli 50 vuotta. Hänen ristikoitaan julkaistaan tai on julkaistu mm. Kolmiokirjan Iisakki-lehtiperheessä (joukossa nyt jo lopetettu nimikkolehti Pekan Helpot Ristikot), Hymyssä, Suomen Kuvalehdessä sekä Bulls Pressin jakelemana useissa sanomalehdissä. Hän on myös Ilta-Sanomien ja Sanaristikkoseura Sanaseppojen järjestämän ristikonratkonnan SM-kisan laadintatiimin jäsen vuodesta 1993 eli alusta lähtien.
Joutsi tekee edelleenkin ristikkonsa lähes kokonaan käsityönä, vaikka monet laatijat ja piirtäjät ovat siirtyneet käyttämään työssään runsaasti tietokonetta. Ristikoittensa pääkuvina Joutsi käyttää piirroksia sekä eri puolille maailmaa suuntautuneilla matkoilla ottamiaan valokuvia. Hänen muut pääharrastuksensa matkailun ohella ovat urheilu, elokuvat ja country-musiikki. Joutsi on myös tehnyt visailukysymyksiä lehtiin ja ajanvietepeleihin sekä yhteen kirjaan.
Sanasepot on perustanut ristikkopalkinnon, jota myönnetään ansioituneille ja arvostetuille alan ihmisille. Palkinnon ensimmäinen saaja oli Pekka Joutsi. Palkinto luovutettiin Porissa hänen 60-vuotispäivänään 1. marraskuuta 2009 tunnustuksena suuresta vaikutuksesta suomalaisten sanaristikkojen kehittämiseen ja laadun nostamiseen. Toisena kunnianosoituksensa Sanasepot julistivat 1.8.2015 elokuun ensimmäisen päivän Suomalaisen ristikon päiväksi eli Pekka Joutsin päiväksi. Tuolloin tuli 50 vuotta hänen ensimmäisen ristikkonsa julkaisusta.
HD 188753

HD 188753 on kolmoistähti Joutsenen tähtikuviossa 151 ± 5 valovuoden päässä. Tähti ei näy paljain silmin, sen näennäinen kirkkaus on +7.43.
Koordinaatit rektaskensio 19h 55', deklinaatio +41° 52' Tähtien spektrityypit GV / K0V / M2V. Järjestelmän suurin tähti on A-komponentti, jota tähtipari BC kiertää soikealla radalla 25,7 vuoden jaksossa. Tämän suuren radan isoakselin puolikas on 12,1 AU, eksentrisyys 0,5. A-komponenttia pidetään Auringon kaksosena. B ja C kiertävät toisiaan hyvin lähellä 156 päivän jaksossa.
Mahdollinen planeetta.
Vuonna 2005 Yhdysvalloissa työskentelevä puolalainen astronomi Maciej Konacki ilmoitti tehneensä havainnon HD 188753 A:ta kiertävästä hieman Jupiteria suuremmasta planeetasta. Kuumaksi jupiteriksi arvioidun planeettakandidaatin arvioitu kierrosaika keskustähtensä ympäri oli 3,35 päivää. Myöhemmät tutkimukset eivät ole kyenneet vahvistamaan planeetan olemassaoloa.
132524 APL

132524 APL on Marsin ja Jupiterin välisellä pääasteroidivyöhykkeellä Aurinkoa kiertävä asteroidi. Sen löysi LINEAR vuonna 2002. Pikkuplaneetta sai nimensä Johns Hopkinsin yliopiston Applied Physics Laboratoryn (lyhenne APL) mukaan, joka on monien avaruusluotainten kuten NEAR:in, MESSENGER:in ja New Horizonsin valmistaja. Ennen kuin asteroidi APL sai nimensä, se tunnettiin tunnuksella . 
Kohteen absoluuttinen magnitudi (H) on .
New Horizons-luotain ohitti pikkuplaneetan 13. kesäkuuta vuonna 2006 noin etäisyydeltä.
Tumu

Tumu (myös "Tummu", "Tummo", "Toummo") on Libyan raja-asema maan Nigerin vastaisella rajalla. Se sijaitsee samannimisen vuoristoalueen länsipuolella.
Italialaisten vuonna 1930 perustamalle raja-asemalle johtaa päällystetty maantie Libyan Al-Qatrunista (290 kilometriä). Nigerin puolella se jatkuu autiomaareittinä Madaman raja-aseman (95 kilometriä) ja Dao Timnin tarkastuspisteen (275 kilometriä) kautta Siguedinen kylään (yhteensä 350 kilometriä). Aikaisemmin Tumun kautta kulkivat Välimeren, Fezzanin, Kawarin ja Kanem-Bornun väliset kauppakaravaanit. Nykyään reittiä käyttävät etupäässä salakuljettajat sekä Libyaan ja Eurooppaan suuntaavat afrikkalaiset siirtotyöläiset ja laittomat maahanmuuttajat.
Serbian Davis Cup -joukkue

Serbian Davis Cup -joukkue edustaa Serbiaa tenniksen Davis Cupissa. Serbia osallistui ensimmäisen kerran Davis Cupiin vuonna 1995, silloin Jugoslaviana. Vuodet 2004–2006 joukkue kilpaili Serbia ja Montenegrona, ja vuodesta 2007 Serbiana.
Maa on osallistunut Davis Cupiin 18 vuonna. Sinä aikana se on pelannut 48 maaottelua, voittanut 34 ja hävinnyt 14. Maa on voittanut Davis Cupin kerran, vuonna 2010, jolloin se kukisti loppuottelussa Ranskan. Loppuottelussa pelasivat kaksinpelin hävinnyt Janko Tipsarević, kaksi kaksinpeliä voittanut Novak Đoković sekä nelinpelin hävinneet Viktor Troicki ja Nenad Zimonjić. Ratkaisevan kaksinpelin voitti Viktor Troicki.
4179 Toutatis

4179 Toutatis on pikkuplaneetta, joka kuuluu Maan lähelle tuleviin Apollo-tyypin asteroideihin. Sen löysi C. Pollas vuonna 1989. Pikkuplaneetta sai nimensä gallialaisten Teutates-jumalan mukaan. Ennen nimeämistään tämän asteroidi tunnettiin väliaikaisella tunnuksella 1989 AC. 
Toutatiksen mitat ovat 1,70 x 2,03 x 4,26 km, joten vaikka se on melko pieni niin se on silti suuri Maan lähelle tulevaksi kappaleeksi. Se on esim. suurempi kuin 2062 Aten, 2100 Ra-Shalom, 2101 Adonis tai 99942 Apophis. Toutatiksen pyörähdysaika eli vuorokauden pituus sen pinnalla on noin 176 tuntia ja se on spektrityyppiä Sk.
Asteroidi ohitti maapallon 18:n kuun etäisyyden päästä 12. joulukuuta 2012.
Luotaimen ohilento.
Kiinalainen Chang’e 2 -avaruusluotain ohitti Toutatiksen 13. joulukuuta 2012, etäisyyden ollessa vähimmillään noin 800 metriä pikkuplaneetan pinnan yläpuolella. Tämän jälkeen luotain jatkoi matkaansa planeettojenväliseen avaruuteen. Luotaomen ottamissa kuvissa paras erotuskyky oli 3 metriä pikseliä kohti.
Jääpallo Aasian talvikisoissa 2011

Jääpallo kuului Aasian talvikisojen 2011 ohjelmaan Kazakstanissa, jossa se oli ensimmäistä kertaa Aasian talvikisojen ohjelmassa. Jääpalloturnaus pelattiin 2.–6. helmikuuta, ja siihen osallistui kolme joukkuetta, Kazakstan, Kirgisia ja Mongolia. Kilpailussa pelattiin yksinkertainen alkusarja ja loppuottelu alkusarjan kahden parhaan joukkueen välillä. Kisojen ottelut pelattiin Medeolla, Almatyssa.
Kultaa voitti Kazakstan, hopeaa Mongolia ja pronssia Kirgisia. Kirgisian jääpallomaajoukkue pelasi kisoissa ensimmäisen virallisen maaottelunsa.
Ripsitähystäjät

Ripsitähystäjät (Dactyloscopidae) on luikerokalojen lahkoon kuuluva kalaheimo. Heimon lajeja tavataan trooppisista vesistä Pohjois- ja Etelä-Amerikan rannikoilta.
Lajit ja anatomia.
Ripsitähystäjiin kuuluu noin 41 lajia yhdeksässä suvussa, esimerkiksi rusoripsitähystäjä ("Dactyloscopus pectoralis"). Ulkonäöltään ripsitähystäjät ovat pitkulaisia kaloja ja muistuttavat paljon kookkaampia taivaantähystäjiä ("Uranoscopidae"). Eräs laji voi saavuttaa 15–17 cm:n pituuden, mutta yleensä ne jäävät pienemmiksi, alle 6 cm pitkiksi. Silmät sijaitsevat lajeilla päälaella ja ovat liikuteltavissa. Suu on vino ja suuntautunut ylöspäin. Rintaevät ovat kaloilla kookkaat, ja pitkä selkäevä voi olla yhtenäinen tai jakautunut kahteen osaan. Ripsitähystäjien ainutlaatuinen piirre viuhkaeväisten kalojen joukossa on niiden hengitystapa. Kalojen suussa ja kiduskansissa on ripsimäisiä tai sormimaisia ulokkeita, joiden tehtävänä on estää hiekan pääsy kiduksiin. Väriltään ripsitähystäjät ovat yleensä ruskehtavia.
Levinneisyys ja elintavat.
Ripsitähystäjiä tavataan trooppisista ja subtrooppisista vesistä Atlantin rannikolta Yhdysvalloista Brasilian ja Tyynenmeren rannikolta Yhdysvalloista Chileen. Ne elävät yleensä lähellä rantaa matalissa vesissä alle 15 metrin syvyydessä, mutta "Gillellus semicinctus" -lajia on tavattu lähes 140 metrin syvyydestä. Ripsitähystäjät viettävät piilottelevaa elämää kaivautuneena hiekkaan, niin että vain silmät näkyvät. Osa lajeista suosii kivikkoisia alueita tai koralliriuttoja, ja jotkut elävät myös murtovedessä. Niiden ravintoa ovat pienet kalat ja selkärangattomat eläimet, joita ripsitähystäjät vaanivat kaivautuneena pohjaan. Kalojen lisääntymisestä ei tiedetä paljoa, mutta koiraat vartioivat munia pitämällä niitä palloina rintaevissään.
Kiss Tour

Kiss tour oli Kiss-yhtyeen toinen kiertue. Kiertue promotoi yhtyeen vuonna 1974 julkaistua "Kiss"-albumia. Kiertue soitettiin 26. tammikuuta – 4. syyskuuta 1974. Kiss soitti kiertueen aikana 73 keikkaa. Kiertue sisälsi konsertteja Yhdysvalloissa ja Kanadassa.
Kiertueen settilista.
Lisäksi keikoilla soitettiin myös kappaleita ”Acrobat” (pidempi versio kappaleesta ”Love Theme From KISS”) ja ”Kissin’ Time”.
9969 Braille

9969 Braille on pikkuplaneetta, joka kuuluu Marsin radan leikkaaja-asteroideihin. Sen löysivät E. F. Helin ja K. J. Lawrence vuonna 1992. Pikkuplaneetta sai nimensä Louis Braillen mukaan, joka kehitti sokeille kirjoitusjärjestelmän. Ennen nimeämistä asteroidi tunnettiin tunnuksella 1992 KD.
Asteroidi kiertää Auringon ympäri (noin ) kiertoradalla, jossa se on lähimmillään ja etäisimmillään astronomisen yksikön päässä Auringosta. Asteroidin pyörähdysaika akselin ympäri on ja sen spektrityyppi on Q-luokkaa (SMASSII). Asteroidi mitat ovat 2,1 × 1,0 × 1,0 kilometriä.
NASA:n Deep Space 1 -luotain lensi asteroidin ohi 29. heinäkuuta 1999.
Ikaromenippos

Ikaromenippos eli Ilmamatka (; ) on Lukianoksen kirjoittama satiiri filosofien luonnonfilosofisista mielipiteistä.
Teoksen päähenkilö on kyynikkofilosofi Menippos, joka edustaa teoksessa Lukianosta itseään samalla tavalla kuin eräissä muissa tämän kirjoittamissa teoksissa. Teos on suureksi osaksi dialogimuotoinen, ja siinä Menippos keskustelee nimettömäksi jäävän ystävän kanssa. Menippos katsoo, että luonnonfilosofit ovat esittäneet täysin ristiriitaisia kuvauksia kaikkeuden toiminnasta ja jumalten roolista siinä. Siksi hän haluaa tutustua siihen, millainen komento taivaassa todella on, ja järjestää siksi itselleen siivet lentääkseen sinne ja perehtyäkseen asiaan. Teoksen nimi viittaa Menippoksen lisäksi kreikkalaisen mytologian ilmamatkastaan tunnettuun Ikarokseen.
Menippos lentää ensin Kuuhun ja tapaa siellä filosofi Empedokleen. Tämän avulla Menippos kykenee katsomaan alas Maahan ja näkemään kaikki ihmisten pahat teot; erityisesti häntä huvittavat eri koulukuntia edustavien filosofien suorittamat rötöstelyt. Samalla Kuutar pyytää Menipposta viemään ylijumala Zeukselle pyynnön, että filosofit lakkaisivat spekuloimasta hänen asioillaan.
Lopulta Menippos päätyy jumalten asuinsijoille. Zeus lupaa ottaa hänen asiansa käsiteltäväksi. Zeustakin itse asiassa kiinnostaa kysellä Menippokselta maan asioista, kuten Zeuksen kuuluisan patsaan veistäneen Feidiaan suvun kuulumisista. Odotusaikana Menippos saa tutustua muun muassa paikkaan, jossa Zeus ottaa vastaan ihmisten keskenään ristiriitaisia rukouspyyntöjä, vannottuja valoja ja uhrisavuja, sekä säätää maailman sään. Menippos pääsee myös nauttimaan ambrosiaa ja nektaria.
Lopulta Menippoksen ja Kuuttaren filosofeja koskeva asia otetaan käsittelyyn. Zeus toteaa filosofit laiskoiksi, kunnianhaluisiksi, kiukkuisiksi, toheloiksi, sivistymättömiksi sekä hyödyttömiksi yhteisölle. Kaikki jumalat ovat samaa mieltä siitä, että Zeuksen tulisi iskeä kaikkia filosofeja salamoillaan ja syöstä heidät Tartarokseen. Zeus lupaa tehdä tämän seuraavana keväänä. Menippokselta otetaan siivet pois, ettei hän toiste pääse taivaaseen; hänet lasketaan alas maahan, missä hän aikoo heti kertoa hyvät uutiset kaikille filosofeille.
Ernst Lampén on suomentanut teoksen lyhennellen (Otava 1924).
Isänmaan ylistys

Isänmaan ylistys (; ) on Lukianoksen kirjoittama lyhyt teos, joka nimensä mukaisesti ylistää isänmaata (tai synnyinkaupunkia).
Lukianoksen kirjoitus on muodoltaan puhe. Lukianos on saattanut esittää sen käydessään kotikaupungissaan Samosatassa, jolloin hänen yleisönään olisi ollut kaupungin helleniläistyneitä syyrialaisia.
Lukianoksen mukaan ihmiselle mikään ei ole suloisempaa, kunniakkaampaa tai pyhempää kuin hänen isänmaansa. Ihmiset kyllä ihailevat suuria ja komeita kaupunkeja, mutta kotikaupunkiaan he aina rakastavat, olipa se kuinka pieni ja mitätön tahansa. Lukianos vertaa tätä rakkautta isän rakastamiseen: jalomielinen nuori ei koskaan rakasta ketään ihmistä enemmän kuin isäänsä. Myös jumalat rakastavat omia synnyinkaupunkejaan.
Isänmaan rakkaus näkyy kaikessa ihmisen elämän varrella. Ihmiset opiskelevat ollakseen hyödyksi synnyinkaupungilleen. He eivät vieraissa maissa asuessaankaan koskaan unohda isänmaataan, ja mitä enemmän mainetta joku on vierailla mailla saanut, sitä enemmän hän kaipaa isänmaahansa saadakseen nauttia maineestaan juuri siellä. Mitä vanhempi ihminen on, sitä enemmän hän kaipaa isänmaahansa saadakseen kuolla siellä ja tullakseen sinne haudatuksi. 
Se, että kotimaa on kaikille ihmisille rakas, näkyy myös lainkäytössä: maastakarkotus on raskain rangaistus. Myös sodassa,
Ernst Lampén on suomentanut teoksen (Otava 1924).
Uni eli Kukko

Uni eli Kukko (; ) on Lukianoksen (n. 125 – n. 180) kirjoittama satiiri.
Historia.
Lukianos eli ja kirjoitti 100-luvulla. Hänet tunnetaan ennen kaikkea satiireistaan, jossa hän käsitteli usein muun muassa ihmisten tekopyhyyttä, tai kuten tässä teoksessa, rikkaiden rahanhimoa ja sen turhuutta.
Teos on suomennettu kahdesti. Ernst Lampén on suomensi sen lyhennellen nimellä "Kukko eli Mikylloksen uni" (Otava 1924). Aapo Junkolan suomennos (1996) on kokonainen.
Sisältö.
Lukianoksen teos on muodoltaan dialogi, jossa keskustelevat Mikyllos sekä hänen kukkonsa. Mikyllos on köyhä suutari, joka haaveilee rikkauksista. Kerran hänen kukkonsa herättää hänet kieunnallaan juuri silloin, kun hän on näkemässä unta suuresta perinnöstä. Tämän vuoksi Mikyllos on vihainen kukolleen. Kukko kuitenkin ryhtyy puhumaan. Käy ilmi, että tämä olikin todellisuudessa sielunvaelluskierrossa oleva ihminen. Kukko oli ollut aiemmin muun muassa Pythagoras, Aspasia, Krates, kuningas, kerjäläinen, persialainen satraappi, hevonen ja naakka.
Kukko puhuu Mikyllokselle sen puolesta, että tämä on paljon onnellisempi köyhänä kuin rikkaana. Esimerkiksi sodassa Mikyllos voi vain luikkia pakoon, eikä hänellä jää mitään omaisuutta vihollisen hävitettäväksi; rikkaat taas joutuvat paitsi tuskailemaan omaisuuttaan, myös taistelemaan eturivissä sotapäälliköinä tai ratsumiehinä. Rauhan aikana Mikyllos voi puolestaan rauhassa pilkata rikkaita kansankokouksessa ja pitää heitä pelon vallassa, niin että he joutuvat kaikin keinoin kalastelemaan hänen suosiotaan. Köyhät ovat myös terveempiä kuin rikkaat vetelykset. Kukko kertoo myös itse kuninkaana ollessaan olleensa onnettomampi kuin koskaan.
Kukko ei kuitenkaan saa Mikyllosta uskomaan itseään, vaan tämä haaveilee edelleen rikkauksista. Niinpä kukko, joka on saanut Hermeeltä kyvyn muuttaa joku tarvittaessa näkymättömäksi, vie Mikylloksen katsomaan salaa tämän kadehtimien rikastuneiden elämää. Käy ilmi, että rikkaat joutuvat elämään jatkuvan pelon ja epäilyksen vallassa tai muutoin rahanhimonsa kourissa tietämättä, että saattavat kuolla milloin tahansa ja muuttua hyttyseksi tai kärpäseksi.
Australialainen jalkapallo kesäolympialaisissa 1956

Australialainen jalkapallo oli näytöslajina vuoden 1956 kesäolympialaisissa Melbournessa, Australiassa. Sääntöjen mukaan järjestäjän piti valita kaksi lajia näytöslajiksi, joista toisen piti olla kotimainen ja toinen ulkomainen. Australialainen jalkapallo oli kotimainen ja baseball ulkomaalainen.
Ottelu.
Otteluita näytöslajissa oli vain yksi. Se pelattiin Main Stadiumilla perjantaina 7. joulukuuta. Peli alkoi 16.10 paikallista aikaa. Victorian Amateur Football Association pelasi Victorian Football Leaguesta ja Victorian Football Associationista muodostettua joukkuetta vastaan.
Laajeneva Maa

Laajeneva Maa on hypoteesi, jonka mukaan mannerliikunnot selittyvät maapallon säteen kasvamisella aikojen kuluessa. Sen mukaan laajenemisen puolesta puhuvat kaikkien mannerten sopiminen kiinni toisiinsa nykyistä pienemmän kokoisella maapallolla sekä valtamerten keskiselänteet, joiden kaikkien kohdalla syntyy uutta merenpohjaa. Hypoteesilla on yhä puolestapuhujansa, mutta 1960-luvun lopulta lähtien tiedeyhteisön konsensus on ollut laattatektoniikan kannalla.
Historia.
Charles Darwin esitti maapallon laajentumisen selittävän maankohoamisen Etelä-Amerikassa, joskin hän myöhemmin kumosi ideansa. 1800-luvun lopulla Roberto Mantovani julkaisi hypoteesin, jonka mukaan alun perin mantereet peittivät nykyistä pienemmän Maan koko pinnan, kunnes lämpölaajenemisen seurauksena ne ajautuivat erilleen toisistaan. Australialainen geologi S. Warren Carey esitti 1950- ja 1960-luvuilla ennen laattatektoniikan kehittymistä ajatuksia laajenemisen puolesta, jotka ovat edelleen saaneet jonkin verran kannatusta.
Kritiikkiä.
Tiedeyhteisön mukaan toistaiseksi mannerliikunnoista saadut todisteet tukevat laattatektoniikkaa ja ovat laajenemishypoteesin vastaisia. NASA:n suorittamat mittaukset ovat osoittaneet, että maapallon säde ei kasva eikä pienene ainakaan nopeammin kuin 0,1 millimetriä vuodessa. Tutkimalla Maan pyörimistä ja hitausmomenttia prekambrisella ajalla on voitu todeta, ettei Maan läpimitta ole merkittävästi muuttunut viimeiseen 620 miljoonaan vuoteen. Ei ole myöskään näyttöä sellaisen prosessin olemassaolosta, joka voisi aiheuttaa laajenemisen. Laajenemishypoteesin mukaan laattatektoniikan vaatimia alityöntövyöhykkeitä ei olisi olemassa; kuitenkin vyöhykkeiden olemassaolosta on saatu todisteita.
Jugoslavian ykkösliiga

Jugoslavian ykkösliiga (serbokroaatiksi "Prva Liga", "Пpвa Лигa") oli Jugoslavian kuningaskunnan ja Jugoslavian sosialistisen liittotasavallan jalkapallon korkein sarjataso.
Kilpailua pelattiin vuosina 1923–1940 ja 1945–1992. Sen järjesti Jugoslavian jalkapalloliitto.
Kilpailun menestynein seura oli serbialainen Belgradin Punainen tähti. Se voitti myös viimeisen mestaruuden. Vuonna 1991 Punainen tähti voitti Euroopan cupin ja Intercontinental Cupin. Se oli toinen ensin mainitun ja ensimmäinen toisena mainitun kilpailun voittanut itäeurooppalainen seura.
Muita menestyneitä seuroja sosialistisen liittotasavallan aikana olivat serbialainen Partizan Belgrad sekä kroatialaiset Hajduk Split ja Dinamo Zagreb. Kuningaskunnan aikana menestyneimmät seurat olivat serbialainen BSK Beograd ja kroatialainen Građanski Zagreb.
Hotter Than Hell Tour

Hotter Than Hell Tour oli Kiss-yhtyeen kolmas kiertue. Kiertue promotoi yhtyeen vuonna 1974 julkaistua "Hotter Than Hell" -albumia. Kiertue soitettiin 17. lokakuuta 1974 – 22. helmikuuta 1975. Kiss soitti kiertueen aikana 55 keikkaa. Kiertue soitettiin edellisen tapaan Yhdysvalloissa ja Kanadassa.
Kiertueen settilista.
Lisäksi keikoilla soitettiin ”Cold Gin” ja ”Let Me Go, Rock ’n’ Roll”.
Jan-Michael Gambill

Jan-Michael Charles Gambill (s. 3. kesäkuuta 1977 Spokane, Washington) on yhdysvaltalainen tennispelaaja. Parhaimmillaan hän on ollut kaksinpelissä ATP-listan sijalla 14 kesäkuussa 2001 ja nelinpelissä sijalla 23 marraskuussa 2002. Urallaan hän on voittanut kolme ATP-turnausta kaksinpelissä ja viisi turnausta nelinpelissä.
Vuosi 1998 oli Gambillin läpimurtokausi, kun hän nousi kauden aikana maailmanlistan sijalta 227 sijalle 38. Grand Slam -turnauksissa Gambill on päässyt parhaimmillaan puolivälieriin Wimbledonissa 2000. Ensimmäisellä kierroksella hän voitti maailmanlistan sijalla seitsemän olleen Lleyton Hewittin. Neljännellä kierroksella hän voitti maailmanlistan kahdeksannen, Thomas Enqvistin, kunnes hävisi puolivälierässä maailmanlistan kolmoselle, Pete Samprasille.
Jon Echaide

Jon Echaide Sola (s. 5. tammikuuta 1988 Barañáin, Navarra, Espanja) on espanjalainen jalkapalloilija, pelipaikaltaan puolustaja. Hän edustaa Espanjan korkeimmalla sarjatasolla Primera Divisiónissa pelaavaa Osasunaa.
Echaide on Osasunan kasvatti. Hän debytoi seuran edustusjoukkueessa 28. helmikuuta 2007 Copa del Reyn ottelussa Getafea vastaan ja Primera Divisiónissa 11. marraskuuta 2007 ottelussa Recreativoa vastaan, mutta pelasi vuoteen 2009 asti pääasiassa seuran B-joukkueessa kolmanneksi korkeimmalla sarjatasolla Segunda División B:ssä. Kauden 2009–2010 alkupuoliskon ja kauden 2010–2011 kokonaisuudessaan hän pelasi lainalla Segunda Divisiónin Huescassa.
Echaide on pelannut myös Espanjan nuorisomaajoukkueissa. Hän kuului alle 19-vuotiaiden Euroopan-mestaruuden vuonna 2007 voittaneeseen joukkueeseen.
Racquets kesäolympialaisissa 1908

Vuoden 1908 kesäolympialaisten racquets järjestettiin 27. huhtikuuta 1908 Queen's Clubilla, Länsi-Kensingtonissa, Lontoossa, Yhdistyneessä kuningaskunnassa. Tämä oli ensimmäinen ja toistaiseksi ainoa kerta, kun laji oli mukana olympialaisten ohjelmassa. Mukana oli seitsemän osanottajaa. 
Racquets on squashin sukulaislaji, ja se on Britteinsaarten ulkopuolella tuntematon laji. Raquetsissa järjestettiin kaksi tapahtumaa vuoden 1908 olympialaisissa ja kaikki osanottajat olivat Ison-Britannian urheilijoita. Kumpikin tapahtuma oli vain miehille.
Väinö Lehtola

Väinö Viljo Lehtola (synt. Lindholm, 30. tammikuuta 1883 Tampere – 17. marraskuuta 1942 Ruovesi) oli suomalainen kanttori-urkuri ja poliitikko, joka toimi SDP:n kansanedustajana vuosina 1919–1922.
Elämä.
Väinö Lehtolan vanhemmat olivat Hämeenkyrössä syntynyt talonomistaja Taavetti Lindholm (1846-1915) ja Karkusta kotoisin ollut Karoliina Ylinen (1845-1912). Lehtola valmistui kanttori-urkuriksi Turun lukkari-urkurikoulusta 1907, jonka jälkeen hän suoritti jatko-opintoja Helsingin musiikkiopistossa. Lehtola toimi lukkari-urkurikoulun väliaikaisena opettajana ja Betanian kirkon urkurina, kunnes hänet valittiin Ruoveden seurakunnan kanttori-urkuriksi 1911. Lehtola esiintyi konserttipianistina säestäen puolisonsa Ida Lehtolan ohella muun muassa Sulo Hurstista, Ilmari Kainulaista, Väinö Lehtistä ja Gustav Niemistä. Lehtola toimi myös kuoronjohtajana.
Lehtola valittiin eduskuntaan kevään 1919 vaaleissa. Syyskuussa hänet tuomittiin kiihotuksesta kolmeksi kuukaudeksi vankeuteen. Syynä oli Ruoveden työväentalolla pidetty vaalipuhe, jossa Lehtola vaati vankileireillä olevien punavankien vapauttamista. Rangaistus aleni hovioikeudessa yhdeksi kuukaudeksi ja korkeimman oikeuden vahvistettua tuomion Lehtola passitettiin vankilaan kesken istuntokauden toukokuussa 1922. Ainoaksi jääneen kansanedustajakautensa jälkeen Lehtola jatkoi kanttorinvirassaan kuolemaansa saakka. Pitkään Ruoveden Kautussa asunut Lehtola kuoli kotonaan 59-vuotiaana marraskuussa 1942.
Perhe.
Väinö Lehtolan puoliso oli helsinkiläinen Ida Maria Nieminen (1895-1969). Heillä oli yksi poika.
Pentti Alanko

Pentti Alanko (s. 1936) on suomalainen kasvitieteilijä, maatalous- ja metsätieteiden maisteri ja hortonomi. Hän on maatalous- ja metsätieteiden kunniatohtori vuodesta 1999.
Alangolta on ilmestynyt kymmeniä kirjoja ja kasvitieteen alaan kuuluvia käännöksiä. Hän on toiminut Helsingin yliopiston kasvitieteellisen puutarhan ylipuutarhurina sekä tutkijana ja yliassistenttina Helsingin yliopiston puutarhatieteen laitoksella. 
Alangon vaimo oli Anja Alanko (1942–2018), joka kirjoitti luomuviljelystä ja toimi alan yhdistyksissä.
Jäämerenturska

Jäämerenturska ("Arctogadus glacialis") on arktisten merten suhteellisen pienikokoinen turskakalalaji. Sen biologiasta ei tiedetä paljoakaan.
Jäämerenturska on solakka ja hopeakylkinen, varsin suurisilmäinen. Lajilta usein puuttuu muille turskille tyypillinen alaleuan partasäie, tai tämä säie on hyvin pieni. Kala voi kasvaa 30-senttiseksi.
Saman turskakalasuvun erillisenä lajina ennen pidetyn siperianturskan ("Arctogadus borisovi") on sittemmin esitetty olevan samaa lajia jäämerenturskan kanssa. Siperianturska erotettiin lähinnä sillä olevan partasäikeen perusteella.
Pohjoisen jäämeren Atlantin-puoleisella sektorilla laji esiintyy laajasti kylmissä vesissä 85° leveyspiiriin asti, myös jään alla ja aina tuhannen metrin syvyyteen. Siperian ja läntisen Pohjois-Amerikan rannikolla tunnetut populaatiot (”siperianturska”) elävät pohjan tuntumassa matalahkoissa vesissä (15–40 m) ja nousevat joskus jokisuihin.
Jäämerenturskaa on Grönlannin vesillä pyydetty syvänveden troolilla, samoin Itä-Siperian merellä, ja käytetty kalajauhon ja -öljyn tuotantoon; ruokakalana sillä ei juuri ole merkitystä.
Galo Blanco

Galo Blanco Diaz (s. 8. lokakuuta 1976 Oviedo) on espanjalainen entinen tennispelaaja ja nykyinen tennisvalmentaja. Parhaimmillaan hän oli kaksinpelissä ATP-listan sijalla 40 toukokuussa 1998. Urallaan hän voitti yhden ATP-turnauksen.
Grand Slam -turnauksissa Blanco pääsi parhaimmillaan puolivälieriin Ranskan avoimissa 1997. Puolivälieräottelussa hän hävisi Patrick Rafterille suoraan kolmessa erässä. Ainoan turnausvoittonsa ATP-kiertueella Blanco otti San Marinossa elokuussa 1999. Turnauksen loppuottelussa hän voitti maanmiehensä, Albert Portasin luvuin 4–6, 6–4, 6–3.
Blanco lopetti tennisuransa vuonna 2006. Lokakuusta 2010 lähtien hän on toiminut kanadalaisen Milos Raonicin valmentajana.
Piers Morgan

Piers Stefan Pughe-Morgan (syntyjään Piers Stefan O’Meara) (s. 30. maaliskuuta 1965 Sussex, Englanti) on brittiläinen journalisti ja televisiojuontaja. 
Morgan syntyi Sussexissa Englannissa vuonna 1965. Hänen isänsä kuoli Morganin ollessa nuori, ja hän otti isäpuolensa sukunimen Pughe-Morgan, jonka myöhemmin lyhensi Morganiksi.
Morgan opiskeli journalismia Harlow Collegessa ja työskenteli paikallisissa sanomalehdissä Etelä-Lontoossa, kunnes sai oman viihde-elämäkolumnin "The Sun" -lehdestä. 28-vuotiaana hänestä tuli "News of the World" -lehden päätoimittaja vuonna 1994. Seuraavana vuonna hänestä tuli nuorin brittiläisen päivittäisen sanomalehden päätoimittaja, kun hän siirtyi "Daily Mirror" -lehteen. Morgania kritisoitiin tungettelevasta raportoinnista, etenkin Britannian kuninkaallista perhettä kohtaan. Vuoden 2001 terrori-iskujen jälkeen hän muutti lehteä vakavamman uutisoinnin suuntaan. Lehti vastusti Irakin sodan aloittamista. Vuonna 2004 Morgan sai potkut, kun lehti julkaisi kuvia irakilaisia vankeja kiduttavista brittisotilaista ja kuvat osoittautuivat väärennöksiksi.
Morgan sai vuonna 2006 paikan kykyjenetsintäohjelman "America’s Got Talent" yhtenä tuomarina. Hänet valitsi hänen ystävänsä ja ohjelman perustaja Simon Cowell. Morgan oli mukana ohjelmassa kuuden kauden ajan, ja hänet tunnettiin nokkeluuksistaan ja itsevarmuudestaan. Ohjelma johti Piersin myös tuomaroimaan Britannian vastaava ohjelmaa "Britain's Got Talent" vuosina 2007–2010 ja omaan haastatteluohjeelmaansa "Piers Morgan’s Life Stories". Vuonna 2008 Morgan voitti amerikkalaisen "Diili"-ohjelman julkkisversion.
Vuodesta 2011 alkaen Morgan juonsi omaa "Piers Morgan Live" -keskusteluohjelmaa amerikkalaisella CNN-kanavalla. Ohjelmaa näytettiin samalla ohjelmapaikalla, jolla aikaisemmin oli esitetty "Larry King Live" -ohjelmaa. Morgan aiheutti suuttumusta Yhdysvaltain konservatiivien keskuudessa kritisoimalla ohjelmassaan toistuvasti maan aselakeja. Ohjelma lopetettiin maaliskuussa 2014, kun se ei ollut löytänyt säännöllistä katsojakuntaa.
Morgan aloitti 2015 ITV:n aamuohjelman "Good Morning Britain" juontajana. Hän joutui jättämään sen vuonna 2021, kun hänen kommenttinsa prinssi Harrystä ja tämän vaimosta Meghanista herättivät kohua. Morgan muun muassa epäili Meghanin väitettä siitä, että tämä olisi harkinnut itsemurhaa. Britannian valtion mediaa valvova virasto Ofcom tutki tapausta mutta päätti, ettei ohjeistuksia ollut kuitenkaan rikottu.
Morgan alkoi 2022 vetää TalkTV:llä keskusteluohjelmaa "Piers Morgan Uncensored". Hän jätti kanavan kaksi vuotta myöhemmin ja siirsi ohjelmansa lähetettäväksi vain Youtube-kanavallaan, jolla oli vuoden 2024 helmikuussa 2,35 miljoonaa tilaajaa. Youtubessa ohjelma sai säännöllisesti useita tuhansia katsojia, kun TalkTV:ssä katsojia oli vain kymmeniätuhansia.
Gliese 570

Gliese 570 (HR 5568, 33 G. Librae) Vaa'an tähdistössä 19,2 valovuoden päässä oleva moninkertainen tähti, jonka kirkkain komponentti on suuruusluokaltaan 5,64. Päätähti on oranssi pääsarjan tähti, lisäksi on kaksi punaista kääpiötä ja yksi ruskea kääpiö.
Vuonna 1998 väitettiin että tähdeltä löydettiin spektroskoopilla planeetta, mutta parin vuoden päästä väite kumottiin.
Dag Englund

Dag Englund (19. lokakuuta 1906 Oulu – 1. syyskuuta 1979 Helsinki) oli suomalainen arkkitehti.
Englundin tärkeimpiin töihin lukeutuvat yhdessä arkkitehti Vera Rosendalin ja Onni Ermalan kanssa suunniteltu, vuonna 1938 valmistunut funktionalistinen Helsinki-Malmin lentoaseman terminaali sekä Helsingin yliopiston eläinlääketieteellisen tiedekunnan rakennukset. Lisäksi Englund on suunnitellut useita teollisuus- ja asuinrakennuksia eri puolille Suomea, samoin kuin Vaalan kirkon, joka valmistui 1961.
Englund voitti suunnistuksessa ensimmäisen viestin Suomen-mestaruuden HIFK:n joukkueessa veljiensä Bengtin ja Kajn kanssa vuonna 1936. Sama kokoonpano saavutti viestissä SM-pronssia vuonna 1944.
Sammakko (sarjakuvahahmo)

Sammakko (), oikealta nimeltään Mortimer Toynbee, on Magneton Pahojen mutanttien veljeskunnassa esiintyvä mutantti ja Ryhmä-X:n vihollinen. Sammakolla on voimanaan hyppiä sammakon lailla ja vetää kielensä pitkänä ulos ja sisään sammakon lailla.
Hahmo esiintyy myös vuoden 2000 elokuvassa "X-Men", jossa häntä esittää Ray Park.
Murskaajat

Murskaajat () on vuonna 1977 ensi-iltansa saanut yhdysvaltalainen toimintaelokuva. Elokuvan on ohjannut Don Hulette ja käsikirjoittanut Terry Chambers. Pääosassa esiintyy Chuck Norris.
Juoni.
Rekkakuljettaja JD Dawes lähettää veljensä Billyn kuljettamaan ensimmäistä kuormaansa. Billy kuitenkin ajautuu syrjäiseen kylään, jossa paikallisella pormestarilla on omanlaisensa lait. John kuulee veljensä kadonneen ja lähtee etsimään häntä pikku kylästä.
Kohtelu Suomessa.
Valtion elokuvatarkastamo asetti elokuvalle ikärajan KK (Kokonaan kielletty) 8.11.1979, joten sitä ei saanut Suomessa laillisesti esittää eikä levittää. Asiaan palattiin lyhennetyn version muodossa uusintatarkastuksessa 5.6.1984 ja kielto piti yksimielisesti. Myös valitus elokuvalautakuntaan 4.7.1984 piti yksimielisen kiellon ennallaan. 19.7.1988 VHS-videolevitystä varten elokuva uusintatarkastettiin edelleen lisää lyhennettynä ja se saikin nyt K18 ikärajan. Voimassa olevan videolain vuoksi tällä ikärajalla olevia kotitallenteita ei kuitenkaan Suomessa saanut myydä eikä levittää. Vasta aikuissensuurin poistuminen lakimuutoksella 1.1.2001 vapautti elokuvan levitykseen.
Latvian historian museo

Latvian kansallinen historian museo () on Latvian pääkaupungissa Riiassa sijaitseva kansallinen museo, jonka tehtävänä on kerätä, säilöä ja esitellä Latvian ja latvialaisten henkistä ja materiaalista historiaa. Museon kokoelmissa on miltei miljoona eri aiheisiin liittyvää esinettä maalauksista arkeologisiin löytöihin.
Historia.
Vuonna 1868 perustettiin Riian latvialainen seura ja sen yhteydessä toimi useita kulttuurikomiteoita, joihin lukeutui tiedekomitea. Se alkoi kerätä esineistöä museon perustamista varten vuonna 1869. Riiassa toimi jo entuudestaan yksi historiamuseo, mutta se oli keskittynyt lähinnä alueen saksalaisten historiaan. Museo keräsi aluksi kaikenlaista tavaraa, mutta vuonna 1893 päätettiin keskittymisestä balttien historiaan ja kansatieteeseen. Varsinaisesti museo avasi ovensa kävijöille vuonna 1895. Riiassa vuonna 1896 kokoontuneen Venäjän arkeologisen kongressin yhteydessä järjestettiin näyttely, jota varten tehtiin aineistonkeruumatkoja, joilta museon kokoelmiin kerääntyi 6 000 esinettä. Samalla museo painottui entistä enemmän historiaan. Näyttely keräsi lopulta 45 000 kävijää. Museo toimi latvialaisen seuran tiloissa, kunnes sille aiottiin rakentaa omat tilat 1900-luvun alussa. Hanketta varten kerättiin lahjoituksia vuonna 1914, mutta hanke keskeytyi ensimmäisen maailmansodan takia. 
Latvian itsenäistyttyä vuonna 1918 latvialainen seura luovutti kokoelmansa valtiolle. Vuonna 1920 museo sai tilat Riian linnasta ja vuonna 1924 siitä tuli kansallinen museo. Itsenäisyyden aikana museon kokoelmia laajennettiin merkittävästi ja museon henkilökunta järjesti esimerkiksi useita arkeologisia kaivauksia. Museo jatkoi toimintaansa Neuvostoliiton miehitettyä maan vuonna 1940, mutta sen toiminta vaikeutui. Myöhemmin saksalaiset miehittivät maan ja veivät suuren osan museon arvoesineistä vetäytyessään vuonna 1944. Suurin osa viedyistä esineistä saatiin kuitenkin myöhemmin takaisin. Neuvostoliiton miehitettyä maan uudestaan museon näyttelyitä järjestettiin neuvostomyönteisemmiksi. Museo menetti lähes kaikki työntekijänsä sodan seurauksena, mutta uuden henkilökunnan kokoamisessa onnistuttiin suhteellisen lyhyessä ajassa. Museon kokoelmat jatkoivat kasvuaan, vaikka osia siitä luovutettiin muille museoille. Vuonna 1989 kokoelmissa oli 571 000 esinettä. Latvian itsenäisyyden jälkeen museo akkreditoitiin valtion tason museota vastaavaksi vuosina 2000 ja 2004. Vuodesta 2005 Latvian kansallismuseo on toiminut valtion virastona.
Toiminta.
Kansallismuseossa on pysyvä näyttely, joka kattaa Latvian historiaa vuodesta 8 000 eaa. vuoteen 1941. Vuosittain järjestetään lisäksi useita vaihtuvia näyttelyitä, jotka ovat käsitelleet esimerkiksi kuureja, liiviläisiä ja latvialaisia kansallispukuja. Museon tiloissa järjestetään seminaareja, konferensseja ja tiedeluentoja. Museo on myös julkaissut esimerkiksi katalogeja ja tutkielmia. Museon kokoelmat on jaettu viiteen osastoon: arkeologinen osasto käsittää 400 000 esinettä, kansatieteellinen 84 000, rahatieteellinen 160 000 ja historiallinen 273 000. Lisäksi replikaosasto käsittää 150 historiallisten kuvausten perusteella jäljennettyä historiallista asustetta.
Japaninhortensia

Japaninhortensia ("Hydrangea paniculata") on hortensioiden sukuun kuuluva pensas. Se kasvaa alkuperäisenä Aasian itäosissa Japanissa, Kiinassa, Koreassa ja Sahalinilla. Siitä on jalostettu useita koristekasvilajikkeita.
Japaninhortensia kasvaa kosteissa ja keskiravinteisissa rinnepensaikoissa ja rinnemetsien aukoissa aurinkoisilla paikoilla.
Rõngu

Rõngu on pienkauppala ja entinen kunta Elvan kunnassa Tartumaalla Virossa. 
Vuoden 2017 kuntauudistuksessa Elvan kaupunki, Kongutan, Puhjan, Rannun ja Rõngun kunnat sekä osa valgamaalaisista Paluperan ja Pukan kunnista yhdistettiin Elvan kunnaksi, ja Rõngun kunnan keskuksesta tuli pienkauppala (viroksi "alevik") ja Elvan kunnan osa.
Entinen kunta.
Vuonna 2010 Rõngussa oli noin 2 900 asukasta. Kunnan kirkonkylässä oli keskikoulu, jossa oli noin 32 opettajaa. Rõngussa on annettu opetusta 1600-luvulta asti, ensimmäisenä sen aloittivat jesuiitat.
Väestö.
Vuonna 2011 Rõngun kunnassa oli 2 885 asukasta, joista 2 763 (95,8 %) oli virolaisia, 84 (2,9 %) venäläisiä ja 33 (1,1 %) muita kansallisuuksia.
Veikko Iivanainen

Veikko Iivanainen (3. marraskuuta 1915 Kuopio – 30. marraskuuta 1949) oli suomalainen mäkihyppääjä ja yhdistetyn hiihtäjä.
Iivanainen sijoittui Sollefteån MM-kilpailuissa 1934 yhdistetyssä 26:nneksi ja mäkihypyssä 54:nneksi sekä Lahden MM-kilpailuissa 1938 mäkihypyssä 16:nneksi. Hän voitti mäkihypyssä Suomen-mestaruuden vuosina 1933 ja 1937, Salpausselän kilpailun vuonna 1937 sekä Puijon kilpailun vuosina 1932, 1935 ja 1939 sekä Bodenin kilpailun vuosina 1935 ja 1939. Seuratasolla hän edusti Kuopion Urheilu-Veikkoja ja Puijon Hiihtäjiä.
Omar Rabie Yassin

Omar Rabie Yassin (s. 18. elokuuta 1988 Kairo, Egypti) on egyptiläinen jalkapalloilija, pelipaikaltaan puolustaja. Hän pelasi Veikkausliigan kaudella 2011 RoPSissa. Hän lopetti uransa kauden jälkeen.
Suomen moottoripyörämuseo

Suomen moottoripyörämuseo on Riku Roudon perustama toukokuussa 2011 yleisölle avautunut museo Niemen satamassa Lahdessa, osoitteessa Veistämönkatu 1.
Museon tueksi ja varainhankintaan on perustettu Suomen Moottoripyörämuseon tuki ry -niminen yhdistys ja toiminta pyritään tulevaisuudessa säätiöittämään.
Museorakennus on alun perin toiminut vuodesta 1959 alkaen puukuivaamona, mutta museokäytössä sille on rakennettu alkuperäisen näköisistä tiilistä lisäosa. Museossa on vaihtuva näyttely, jossa on esillä harrastajien omia moottoripyöriä. Yksi museon harvinaisuuksista on neuvostoliittolaisen upseerin elokuussa 1945 käydyssä taistelusta Mantšuriasta saatu, Pietarista hankittu sivuvaunullinen sotasaalismoottoripyörä, joka on Harley-Davidsonin lisenssillä 1935 alkaen valmistettua tyyppiä. Selvitäkseen 1930-luvun lamasta Harley-Davidson myi lisenssin Japaniin. Tyynenmeren sodan aikana moottoripyörätehdas alkoi valmistaa torpedoja.
Museolla järjestetään useita kokoontumisajotapaamisia, kuten britti(moottori)pyöräpäivä, Classic Motocross -päivä, KTM-päivä, Lahti Cruising &amp; Hot rod -päivä, mopomiitti, Mustang Owner's Club of Finlandin tapaaminen, off road -päivä, Triumph-päivä ja volkkaripäivä.
Museossa avattiin huhtikuussa 2023 "Jawalla Suomi rakennettiin" -näyttely.
Lisää infoa museosta ja ajankohtaisista näyttelyistä osoitteessa: https://www.moottoripyoramuseo.fi/ - Aukioloajat löydät samaisesta osoitteesta.
Aldo de Nigris

Jesús Aldo de Nigris Guajardo (s. 22. heinäkuuta 1983 Monterrey, Nuevo León) on meksikolainen jalkapalloilija, pelipaikaltaan hyökkääjä. Hän edustaa CF Monterreyn joukkuetta Meksikon pääsarjassa. De Nigrisillä on italialaisia sukujuuria.
Seurajoukkueura.
De Nigris aloitti pelaajauransa kotimaansa pääsarjan Tigres UANL:ssä vuonna 2002. Kaudelle 2007–2008 hän siirtyi samalla sarjatasolla pelaavaan Veracruziin, joka jäi kaudellaan viimeiselle sijalle ja putosi alemmalle sarjatasolle. Tämän jälkeen de Nigris myytiin Club Necaxaan. Joulukuussa 2008 Monterrey ilmoitti haluavansa de Nigrisin lainalle Necaxasta. Joukkueet pääsivät yhteisymmärrykseen, ja hän siirtyi pelaamaan Monterreyn joukkueeseen. De Nigris oli aikaisemmin pelannut Monterreyn junioriseurassa vuosina 1999–2002.
Vuonna 2010 Monterrey teki sopimuksen de Nigrisin kanssa, ja hän siirtyi virallisesti pelaamaan joukkueeseen. Samalla kaudella hän johdatti joukkueensa mestaruuteen kukistamalla loppuotteluissa Cruz Azulin otteluvoitoin 2–1. De Nigris jakoi myös joukkueensa keskinäisen maalipörssin voiton seitsemällä maalilla, häviten kuitenkin koko sarjan maalikuninkaalle kymmenellä maalilla.
Vuotta myöhemmin de Nigris juhli toista mestaruuttaan Monterreyn paidassa. Finaaleissa Santos Lagunaa vastaan he voittivat kaksi ottelua kolmesta, ja se riitti mestaruuteen.
Maajoukkueura.
De Nigris kutsuttiin edustamaan Meksikon jalkapallomaajoukkuetta ystävyysotteluihin Boliviaa ja Uutta-Seelantia vastaan alkuvuodesta 2010. Meksiko voitti Bolivian 5–0 24. helmikuuta pelatussa ottelussa, jossa de Nigris tuli vaihtopenkiltä kentälle kesken ottelun. Uutta-Seelantia vastaan pelatussa ottelussa hän pelasi ottelusta ensimmäiset 45 minuuttia, mutta ennen toista puoliaikaa hänet otettiin vaihtoon. Meksiko voitti ottelun lopulta 2–0. De Nigris teki ensimmäisen maajoukkuemaalinsa 29. maaliskuuta Venezuelaa vastaan.
Vuonna 2011 de Nigris valittiin edustamaan Meksikon 23-miehistä joukkuetta CONCACAF Gold Cupiin. Siellä hän osoitti kuuluvansa maansa parhaimmistoon. Hän nimittäin viimeisteli kisoissa neljä maalia kuudessa ottelussa, ja jakoi siten turnauksen toiseksi parhaan maalintekijän tittelin. Hän teki muun muassa puolivälierän tasoitusmaalin Guatemalaa vastaan, sekä välierän jatkoajalla 1–0-voittomaalin Hondurasin maajoukkuetta vastaan.
Yksityiselämä.
Aldon isoveli Alfonso on malli ja näyttelijä. Hänen toinen veljensä Antonio oli ammattilaisjalkapalloilija kymmenen vuoden ajan, mutta hänen uransa päättyi dramaattisesti, kun hän kuoli sydänkohtaukseen vuonna 2009. Kuollessaan hän oli 31-vuotias.
Krypto (sanaristikko)

Krypto on sanaristikko, jossa vihjeet ovat vastausruutuihin merkittyjä kirjainten koodimerkkejä. Yleensä kryptossa on niin monta koodinumeroa kuin siinä on eri kirjaimia, tavallisesti ykkösestä alkaen. Vihjeeksi on koodimerkkien lisäksi usein annettu myös kuvallinen vihje. Kokonaan vihjeetöntä kryptoa kutsutaan sokkokryptoksi. Esimerkiksi kryptossa voi olla pääkuvassa siili ja siitä lähtevässä sanassa numerot 1,2,2,3,2. Tästä voi päätellä, että jokaiseen ruutuun, jossa on numero 1, pannaan S, kakkosen sisältäviin ruutuihin I ja L ruutuihin, joissa on numero 3. Seuraavat kirjaimet pitää päätellä näiden kuvasta saatavien kirjainten perusteella. Jos tehtävässä on vaikkapa sana 1,2,2,4,2, nelonen voi olla P tai R (sana tällöin siipi tai Siiri). Nettikryptoissa on yleensä mukana sovellus, joka täyttää kaikki samannumeroiset ruudut, kun panee yhteen niistä kirjaimen.
Kryptoja on Suomessa julkaistu 1960-luvulta lähtien. Iisakin Julkaisut Oy perusti 1970-luvulla Krypto-nimisen lehden, joka oli Suomessa ensimmäinen laatuaan. Se ilmestyi vain muutaman vuoden. Semicin sen kilpailijaksi perustama Krypto Ristikko lopetettiin samoihin aikoihin. Vajaan 20 vuoden ajan ei Suomessa ilmestynyt yhtään kryptoihin erikoistunutta lehteä. Uuden buumin aloitti Ten Point Press Oy vuonna 1995 startatessaan Pelikaani-ristikkolehtiperheen neljännen julkaisun, Krypto Pelikaanin. Nykyisin Suomessa ilmestyy toistakymmentä kryptoihin erikoistunutta tehtävälehteä.
Ensimmäisenä Suomessa julkaistuna kryptona voidaan kuitenkin pitää ruotsinkielisessä lastenlehdessä Nya Trollsländanissa ("Uusi Sudenkorento") 17.9.1887 julkaistua pikkutehtävää, jonka nimi oli virheellisesti Anagrammer ("Anagrammit") – kaksi viikkoa myöhemmin julkaistussa ratkaisussa nimeksi oli vaihdettu Diamantgåva ("Timanttiarvoitus"). Ruudukko oli pelikorttien ruudun kaltainen kärjellään seisova neliö. Krypto-sanaa ei tuolloin edes ollut olemassa ruotsiksikaan.
Mustat tiikerit

Mustat tiikerit () on vuonna 1978 ensi-iltansa saanut yhdysvaltalainen toimintaelokuva. Elokuvan on ohjannut Ted Post ja käsikirjoittanut Bruce Cohn yhdessä Mark Medoffin kanssa. Pääosassa esiintyy Chuck Norris.
Juoni.
Entinen Yhdysvaltain armeijan kommando Booker yrittää etsiä syyllistä, kun sodan jälkeen hänen entiset taistelutoverinsa on murhattu yksitellen. Booker yrittää kiireisesti saada selville murhaajan ja saa huomaamatta tietoa asiasta eräältä naiselta.
Arvioita.
"Video-oppaassa" vuodelta 1994 Bello Romano pitää elokuvaa vähätoimintaisena ja tylsähkönä ja antaa sille kaksi tähteä viidestä, mikä vastaa sanallista arviota ”keskinkertainen”.
25 metrin olympiapistooli

Olympiapistooli on Kansainvälisen ampumaurheiluliiton (ISSF) sääntöjen mukaan ammuttava urheiluammuntalaji. Olympiapistooli on olympialaji. Lajin sukulaislajeja ovat kansalliset 10 metrin ilmaolympiapistooli sekä 25 metrin kansallinen olympiapistooli.
Käytettävä ase.
Käytettävä ase on itselataava pistooli tai revolveri, jonka kaliiberi on .22 LR. Luodin paino vähintään 2,53 g = 39 grainia ja vähimmäisnopeus 250 m/s. Aseen kuulu mahtua tarkastuksessa 30 cm x 15 cm x 5 cm kokoiseen laatikkoon. Aseen enimmäispaino on 1 400 grammaa. Laukaisuvastus on oltava vähintään 1 000 grammaa.
Kilpailun kulku.
Ampumamatka on 25 metriä.
Peruskilpailu.
Kilpailu käsittää kaksi 30 laukauksen ”puolikasta”, jotka kansainvälisissä kisoissa ammutaan peräkkäisinä päivinä. Kummassakin puolikkaassa ammutaan kaksi kahdeksan, kuuden ja neljän sekunnin sarjaa viiteen rinnakkaiseen tauluun, yksi laukaus kuhunkin.
Tauluryhmän muodostaa viisi taulua. Niiden keskipisteet ovat 75 cm päässä toisistaan. Tauluryhmän tulee kääntyä samanaikaisesti esiin ja pois (90 astetta). Yksittäinen taulu on 7-renkainen pistoolitaulu, jossa kympin halkaisija on 100 mm.
Finaali.
Loppukilpailuun pääsee peruskilpailun kuusi parasta. Lopullinen järjestys määräytyy loppukilpailun sijoitusten mukaan eli finaali aloitetaan ns. puhtaalta pöydältä.
Finaalissa ammutaan kahdeksan neljän sekunnin sarjaa. Jokaisesta sarjasta lasketaan pisteet osuma tai ohi -periaatteella siten, että 9,7 pisteen arvoisesta osumasta (124 mm:n pyöreä alue taulun keskellä) saa yhden pisteen.
Neljännen sarjan jälkeen vähiten pisteitä saanut ampuja jää pois ja hänen sijoituksensa on 6. Viidennen sarjan jälkeen putoaa viidenneksi jäävä ja kuudennen sarjan jälkeen neljänneksi jäävä sekä seitsemännen jälkeen kolmanneksi sijoittuva ampuja. Voitto ratkeaa kahdeksannella sarjalla. Jos pois putoavalla sijalla on kaksi tai useampia ampujia, he uusivat kunnes ero syntyy.
Lopputulos on peruskilpailun tulos ja finaalin tulos (ei uusintasarjojen pisteitä) erikseen mainttuina (ei lasketa yhteen peruskilpailun tuloksen kanssa).
Ennätyksiä.
Suomen ennätys
6.10.2006 Granada, Espanja Marko Talvitie LehA 584
Lähteet.
Suomen ampumaurheiluliitto
Jääkolkka olympialaisissa

Jääkolkka on järjestetty olympialaisissa kahdesti näytöslajina, vuosina 1936 ja 1964. Virallisena lajina se ei ole kertaakaan ollut mukana. Tapahtumina ovat olleet pituus- ja tarkkuusheitto ja joukkuepeli. Seitsemästä tapahtumasta viisi on voittanut Itävalta. Loput kaksi tapahtumaa voitti Saksan yhdistynyt joukkue.
Tapahtumat.
&lt;br&gt;
Järvenpää (sukunimi)

Järvenpää on suomalainen sukunimi. Se on voinut syntyä sijaintia ilmaisevista talonnimistä.
Tunnettuja Järvenpää-nimisiä:
Homelin rautatieasema

Homelin rautatieasema eli Gomelin rautatieasema (, ) on tärkeä Valko-Venäjän rautateiden väli- ja risteysasema Valko-Venäjän toiseksi suurimmassa kaupungissa Homelissa (Gomel).
Homelin asema sijaitsee Homelin kantakaupungissa. 
Asemalta kulkee kaukojunia muihin Valko-Venäjän maakuntakeskuksiin sekä ulkomaille, mm. Ukrainaan, Venäjälle ja Liettuaan. Paikallisjunaliikenne on kattava ja ulottuu lähikaupunkeihin niin idässä (Dobruš), pohjoisessa (Buda-Kašaljova, Žlobin, Rahatšou, Mahiljou, Svetlahorsk) kuin lännessäkin (Retšytsa, Vasilevitšy, H’oiniki, Kalinkavitšy, Žytkavitšy).
Marssi Minskin junille.
Asemalla on jatkunut jo vuosia perinne soittaa aseman kovaäänisistä neuvostoaikainen marssi "Slaavittaren jäähyväiset" (), kun henkilöjuna lähtee Gomelin asemalta pääkaupunki Minskiin.
Hinnasta viis

Hinnasta viis ("Hors de prix") on Pierre Salvadorin ohjaama ranskalainen romanttinen komedia, joka sai ensi-iltansa vuonna 2006. Päärooleja näyttelevät Audrey Tautou ja Gad Elmaleh.
Juoni.
Nuori onnenonkija hurmaa vaatimattoman baarimikon luullessaan tätä rikkaaksi mieheksi. Totuuden tultua ilmi parin välille kehittyy omalaatuinen suhde.
Álvaro Cejudo

Álvaro Cejudo Carmona (s. 29. tammikuuta 1984 Puente Genil, Córdoban maakunta, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Osasunaa ja on pelipaikaltaan hyökkäävä keskikenttäpelaaja.
Cejudo siirtyi pamplonalaisseura Osasunaan 320 000 euron siirtokorvauksella 14. tammikuuta 2011. Hänet hankittiin korvaamaan seurasta poissiirtynyttä Juanfrania. Hän pelasi puolikkaan kauden aikana 13 ottelussa ja teki niissä yhden maalin.
Harry Cameron

Harold Hugh "Cammie" Cameron (6. helmikuuta 1890 – 20. lokakuuta 1953) oli kanadalainen jääkiekkoilija, joka edusti ammattilaisena pelatessaan seuroja Toronto Blueshirts, Toronto Arenas, Ottawa Senators, Toronto St. Pats ja Montreal Canadiens. Puolustajana pelannut Cameron voitti kolme kertaa Stanley Cupin. Ensimmäisen NHL-mestaruuden hän saavutti kaudella 1913–1914 Toronto Blueshirtsille, toisen kaudella 1917–1918 samoin Blueshirtsille ja kolmannen Stanley Cupin kaudella 1921–1922 Toronto St. Patsille.
Cameron oli lajin ensimmäisiä maalinteossa kunnostautuneita puolustajapelaajia. Hän teki 88 maalia 121 ottelussa NHL:ssä. Tämän johdosta hän oli tammikuussa 2025 edelleen keskimäärin eniten maaleja per peli tehnyt puolustaja, kun huomioon otetaan yli 2 ottelua pelanneet puolustajat. Cameron teki keskimäärin 0,68 maalia ottelussa. 
Hänet valittiin postuumisti Hockey Hall of Fameen vuonna 1962.
Gabriel Mbilingi

Gabriel Mbilingi (s. 17. tammikuuta 1958) on spiritaaneihin kuuluva angolalainen roomalaiskatolinen arkkipiispa. Hänet vihittiin papiksi 26. helmikuuta 1984 ja nimitettiin Lwenan hiippakunnan koadjuuttoripiispaksi 15. lokakuuta 1999. Piispaksi vihkiminen seurasi 6. tammikuuta 2000. Pääkonsekraattorina toimi paavi Johannes Paavali II, jota avustivat Giovanni Battista Re ja Marcello Zago.
Mbilingistä tuli 7. kesäkuuta 2000 Lwenan piispa. 11. joulukuuta 2006 hänet nimitettiin Lubangon arkkihiippakunnan koadjuuttoriarkkipiispaksi, ja 5. syyskuuta 2009 hänestä tuli sen arkkipiispa.
Zacarias Kamwenho

Zacarias Kamwenho (s. 5. syyskuuta 1934 Chimbundo, Angola) on angolalainen roomalaiskatolinen arkkipiispa. Hänet vihittiin papiksi 9. heinäkuuta 1961 ja nimitettiin Luandan arkkihiippakunnan vihkipiispaksi sekä Tablan titulaaripiispaksi 26. elokuuta 1974. Piispaksi vihkiminen seurasi 23. marraskuuta. Pääkonsekraattorina toimi Américo Henriques, jota avustivat Manuel Nunes Gabriel ja Eduardo André Muaca.
10. elokuuta 1975 Kamwenho sai nimityksen Novo Redondon piispaksi ja 3. maaliskuuta 1995 Lubangon arkkihiippakunnan koadjuuttoriarkkipiispaksi. 15. tammikuuta 1997 Kamwenhosta tuli Lubangon arkkipiispa, jona hän toimi, kunnes jäi eläkkeelle 75-vuotispäivänään 5. syyskuuta 2009.
Kamwenho on myös rauhanaktivisti. Hänelle myönnettiin Saharov-palkinto vuonna 2001.
José Francisco Moreira dos Santos

José Francisco Moreira dos Santos (12. lokakuuta 1928 – 16. maaliskuuta 2023) oli angolalainen roomalaiskatolinen piispa. Hän kuuluu kapusiineihin. Hänet vihittiin papiksi 20. tammikuuta 1952 ja nimitettiin Carmona e São Salvadorin hiippakunnan piispaksi 14. maaliskuuta 1967. Piispaksi vihkiminen seurasi 30. huhtikuuta. Pääkonsekraattorina toimi Maximilien de Fürstenberg, jota avustivat Ernesto Sena de Oliveira ja Florentino de Andrade e Silva.
Carmona e São Salvadorin hiippakunnan nimi vaihtui Uijeksi 16. toukokuuta 1979. Moreira dos Santos johti hiippakuntaa, kunnes jäi eläkkeelle 2. helmikuuta 2008.